CELEX ID: 32011R1282
Publication Date: 2011-11-28

Document:
KOMISIJOS REGLAMENTAS (ES) Nr. 1282/2011
2011 m. lapkričio 28 d.
kuriuo iš dalies keičiamas ir taisomas Reglamentas (ES) Nr. 10/2011 dėl plastikinių medžiagų ir gaminių, skirtų liestis su maisto produktais
(Tekstas svarbus EEE)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2004 m. spalio 27 d. Europos Parlamento ir Tarybos reglamentą (EB) Nr. 1935/2004 dėl žaliavų ir gaminių, skirtų liestis su maistu, ir panaikinantį direktyvas 80/590/EEB ir 89/109/EEB (1), ypač į jo 5 straipsnio 1 dalies a ir e punktus, 11 straipsnio 3 dalį ir 12 straipsnio 6 dalį,
kadangi:
(1)
2011 m. sausio 14 d. Komisijos reglamentu (ES) Nr. 10/2011 dėl plastikinių medžiagų ir gaminių, skirtų liestis su maisto produktais (2), nustatytas monomerų ir kitų pradinių medžiagų bei priedų, kurie gali būti naudojami plastikinėms medžiagoms ir gaminiams gaminti, Sąjungos sąrašas. Neseniai Europos maisto saugos tarnyba (toliau - Tarnyba) palankiai įvertino papildomas medžiagas, todėl jas reikėtų įtraukti į dabartinį sąrašą;
(2)
kai kurioms kitoms medžiagoms ES lygmeniu nustatyti apribojimai ir (arba) specifikacijos turėtų būti iš dalies pakeisti, remiantis nauju palankiu Tarnybos moksliniu vertinimu;
(3)
atsižvelgiant į 2010 m. balandžio 13 d. Tarnybos paskelbtą mokslinę nuomonę, apribojimai ir specifikacijos, susiję su cheminės medžiagos su maistu besiliečiančioje medžiagoje Nr. 239, kurios pavadinimas - 2,4,6-triamino-1,3,5-triazinas (melaminas), naudojimu, turėtų būti iš dalies pakeisti. Minėtoje nuomonėje nustatyta 0,2 mg/kg kūno masės (k. m.) šios cheminės medžiagos leistina paros norma (LPN). Tarnyba savo nuomonėje taip pat padarė išvadą, kad išsiskyrimo iš su maistu besiliečiančių medžiagų vaikams daromas poveikis atitiktų LPN. Atsižvelgiant į LPN ir visų kitų šaltinių poveikį, cheminės medžiagos Nr. 239 išsiskyrimo ribinės vertės turėtų būti sumažintos. Pasiūlyta išsiskyrimo ribinė vertė (2,5 mg/kg maisto produktų) atitinka didžiausią maisto produktuose leidžiamą melamino taršą, nustatytą 2009 m. lapkričio 25 d. Komisijos reglamentu (EB) Nr. 1135/2009, kuriuo nustatomi specialūs reikalavimai, susiję su Kinijos kilmės arba iš Kinijos siunčiamų tam tikrų produktų importu, ir panaikinamas Komisijos sprendimas 2008/798/EB (3);
(4)
todėl Reglamento (ES) Nr. 10/2011 I priedas turėtų būti atitinkamai iš dalies pakeistas;
(5)
cheminę medžiagą su maistu besiliečiančioje medžiagoje Nr. 438, kurios pavadinimas - bis(2,6-diizopropilfenil) karbodiimidas, leidžiama naudoti kaip priedą plastikuose pagal Reglamento (ES) Nr. 10/2011 I priedo 1 lentelę. Tarnyba dar kartą įvertino leidžiamos naudoti cheminės medžiagos saugą. Tarnybos pateiktoje nuomonėje (4) patikslinta, kad ta medžiaga turi būti naudojama kaip monomeras, o ne kaip priedas plastikuose. Todėl tikslinga pakeisti naudojimo paskirtį ir atitinkamai atnaujinti nuorodos numerį I priede;
(6)
cheminę medžiagą su maistu besiliečiančioje medžiagoje Nr. 376, kurios pavadinimas - N-metilpirolidonas, leidžiama naudoti kaip priedą plastikuose pagal Reglamento (ES) Nr. 10/2011 I priedo 1 lentelę, nenustačius konkrečios išsiskyrimo ribinės vertės. Tarnybos pateiktoje nuomonėje (5) nustatyta 1 mg/kg k. m. leistina paros norma (LPN); tai reiškia, kad konkreti išsiskyrimo ribinė vertė (SML) - 60 mg/kg maisto produktų. Ši ribinė vertė atitinka bendrą konkrečią išsiskyrimo ribinę vertę, nustatytą Reglamento (ES) Nr. 10/2011 11 straipsnio 2 dalyje, tačiau tokiu atveju, kai 60 mg/kg SML yra nustatyta pagal toksikologinę ribą, kaip antai LPN, SML turėtų būti nurodyta I priede;
(7)
cheminę medžiagą su maistu besiliečiančioje medžiagoje Nr. 797, kurios pavadinimas - adipo rūgšties poliesteris su 1,3-butandioliu, 1,2-propandioliu ir 2-etil-1-heksanoliu, leidžiama naudoti kaip priedą plastikuose pagal Reglamento (ES) Nr. 10/2011 I priedo 1 lentelę ir sąraše jai priskirtas CAS Nr. 0007328-26-5. Tarnybos pateiktoje nuomonėje (6) nurodyta, kad šis CAS Nr. turėtų būti 0073018-26-5. Todėl I priede nurodytas šios cheminės medžiagos CAS Nr. turėtų būti pataisytas;
(8)
siekiant sumažinti administracinę naštą verslo subjektams, plastikines medžiagas ir gaminius, teisėtai pateiktus rinkai laikantis Reglamente (ES) Nr. 10/2011 nustatytų reikalavimų, tačiau neatitinkančius šio reglamento nuostatų, turėtų būti leidžiama tiekti rinkai iki 2013 m. sausio 1 d. Jie turėtų likti rinkoje tol, kol bus išnaudotos jų atsargos;
(9)
šiame reglamente nustatytos priemonės atitinka Maisto grandinės ir gyvūnų sveikatos nuolatinio komiteto nuomonę ir joms neprieštarauja nei Europos Parlamentas, nei Taryba,
PRIĖMĖ ŠĮ REGLAMENTĄ:
1 straipsnis
Reglamento (ES) Nr. 10/2011 I priedas iš dalies keičiamas pagal šio reglamento priedą.
2 straipsnis
Plastikines medžiagas ir gaminius, teisėtai pateiktus rinkai iki 2012 m. sausio 1 d., tačiau neatitinkančius šio reglamento nuostatų, leidžiama toliau tiekti rinkai iki 2013 m. sausio 1 d. Tos plastikinės medžiagos ir gaminiai gali likti rinkoje tol, kol bus išnaudotos jų atsargos.
3 straipsnis
Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
Šis reglamentas pagal Sutartis privalomas visas ir tiesiogiai taikomas valstybėse narėse.
Priimta Briuselyje 2011 m. lapkričio 28 d.

EuroVoc Classification:
Level 1: 100160
100157
100155
100149
100147
Level 2: 100244
100269
100257
100215
100196
Level 3: 13
2479
1362
2090
2735
1268
All Descriptors: 1383
2735
3135
3730
5451
6569